Diari Oficial de la Generalitat Valenciana


Sumari del DOGV 8885, del 18-08-2020 (2020/6707)

RESOLUCIÓ de 17 d'agost de 2020, de la consellera de Sanitat Universal i Salut Pública, per a l'adopció de les mesures establides en l'acord del Consell Interterritorial del Sistema Nacional de Salut, sobre mesures de prevenció contra la Covid-19.
-------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8885

Data del DOGV
:   18-08-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/6707


Data del document
:   17-08-2020

Organisme emissor
:   Conselleria de Sanitat Universal i Salut Pública

Tipus de document
:   Resolució

Correcció d'errades

Anàlisi jurídica

 Descriptors 

:   * Conselleria de Sanitat Universal i Salut Pública
    * benestar social
    * salut pública
    * assistència social
    * política sanitària
    * malaltia infecciosa
    * legislació

RESOLUCIÓ de 17 d'agost de 2020, de la consellera de Sanitat Universal i Salut Pública, per a l'adopció de les mesures establides en l'acord del Consell Interterritorial del Sistema Nacional de Salut, sobre mesures de prevenció contra la Covid-19. [2020/6707]  
Antecedents de fet  
L'Acord de 19 de juny de 2020, del Consell, sobre mesures de prevenció contra la Covid-19 (DOGV 20.06.2020), va establir una sèrie de mesures de prevenció necessàries per a fer front a la crisi sanitària ocasionada per la Covid-19, una vegada finalitzat l'estat d'alarma.  
  
El dit acord, i de conformitat amb el punt seté d'aquest, ha sigut actualitzat i modificat per diferents resolucions de la consellera de Sanitat Universal i Salut Pública.  
En primer lloc, per la Resolució de 23 de juny de 2020, de la Conselleria de Sanitat Universal i Salut Pública, d'adopció de mesures en aplicació de l'Acord de 19 de juny, del Consell, sobre mesures de prevenció contra la Covid-19 (DOGV 25.06.2020), l'apartat primer del qual continua vigent, i dona redacció al punt tercer de l'Acord de 19 de juny de 2020.  
Posteriorment es va dictar la Resolució de 26 de juny de 2020, de la Conselleria de Sanitat Universal i Salut Pública, d'adopció de mesures addicionals complementàries de prevenció i protecció en matèria d'activitat esportiva, en aplicació de l'Acord de 19 de juny, del Consell, contra la Covid-19 (DOGV 26.06.2020), que ha quedat sense efecte per una posterior resolució.  
I, seguidament, la Resolució de 17 de juliol de 2020, de la consellera de Sanitat Universal i Salut Pública, de modificació i adopció de mesures addicionals i complementàries de l'Acord de 19 de juny, del Consell, sobre mesures de prevenció contra la Covid-19 (DOGV 18.07.2020), i la Resolució de 24 de juliol de 2020, de la Conselleria de Sanitat Universal i Salut Pública, per la qual es dona una nova redacció a determinades mesures recollides en la Resolució de 17 de juliol de 2020, de la Conselleria de Sanitat Universal i Salut Pública, de modificació i adopció de mesures addicionals i complementàries de l'Acord de 19 de juny, del Consell, sobre mesures de prevenció contra la Covid-19 (DOGV 24.07.2020).  
Així mateix, s'ha dictat, i segueix en vigor en la data d'aquesta resolució que es dicta, la Resolució de 13 d'agost de 2020, de la Conselleria de Sanitat Universal i Salut Pública, per la qual s'acorden mesures addicionals a la ciutat de València durant catorze dies naturals comptats a partir del dia de la publicació (DOGV 14.08.2020).  
Mitjançant l'Ordre de 14 d'agost, del Ministeri de Sanitat, s'aprova la declaració d'actuacions coordinades en salut pública per a respondre davant de la situació d'especial risc derivada de l'increment de casos positius per Covid-19.  
En aquesta declaració, dictada després de l'acord previ del Consell Interterritorial del Sistema Nacional de Salut en la sessió celebrada el mateix 14 d'agost de 2020, s'aproven una sèrie d'actuacions coordinades en salut pública per a respondre a la situació d'especial risc derivada de l'increment de casos positius per Covid-19, d'acord amb el que s'estableix en l'article 65 de la Llei 16/2003, de 28 de maig, de cohesió i qualitat del sistema nacional de salut, amb l'objectiu final de mantindre un control suficient de la transmissió del SARS-CoV-2 que evite la necessitat d'imposar restriccions de gran impacte sobre la mobilitat de les persones, amb el consegüent efecte negatiu en la societat i en l'economia del país.  
Aquest acord evidencia l'evolució no favorable de la situació a escala epidemiològica i la necessitat d'alinear els esforços conjunts de totes les autoritats sanitàries, i aconsella establir un mínim comú de mesures que les comunitats autònomes hauran d'adoptar en l'àmbit competencial que els és propi. En aquest acord s'inclouen únicament les mesures que es consideren estrictament necessàries i imprescindibles per a tallar la situació d'especial risc per a la salut pública derivada de l'increment de casos positius per Covid-19, i que, per la seua naturalesa, es considera que tenen un impacte molt significatiu en l'objectiu de previndre i controlar l'expansió de la malaltia, mesures que se centren en el control de la transmissió en els àmbits que actualment són l'origen dels brots epidèmics de major impacte i risc, i en mesures que puguen controlar la transmissió comunitària associada a aquests brots que es detecten a través de la Xarxa Nacional de Vigilància Epidemiològica.  
  
  
Fonaments de dret  
1. La Generalitat, mitjançant la Conselleria de Sanitat Universal i Salut Pública, té competència exclusiva en matèria d'higiene, de conformitat amb l'article 49.1.11.a de l'Estatut d'Autonomia, i competència exclusiva en matèria d'organització, administració i gestió de totes les institucions sanitàries públiques dins del territori de la Comunitat Valenciana, de conformitat amb l'article 54.1 del mateix text legal.  
  
2. La Llei orgànica 3/1986, de 14 d'abril, de mesures especials en matèria de salut pública, estableix en l'article 1 que «amb la finalitat de protegir la salut pública i previndre'n la pèrdua o deterioració, les autoritats sanitàries de les diferents administracions públiques podran, dins l'àmbit de les seues competències, adoptar les mesures previstes en la present llei quan així ho exigisquen raons sanitàries d'urgència o necessitat», i en l'article 3, més en concret, que «amb la finalitat de controlar les malalties transmissibles, l'autoritat sanitària, a més de realitzar les accions preventives generals, podrà adoptar les mesures oportunes per al control dels malalts, de les persones que estiguen o hagen estat en contacte amb aquests i del medi ambient immediat, així com les que es consideren necessàries en cas de risc de caràcter transmissible».  
  
3. La Llei 33/2011, de 4 d'octubre, general de salut pública, al seu torn, estableix en l'article 54.1 que «sense perjudici de les mesures previstes en la Llei orgànica 3/1986, de 14 d'abril, de mesures especials en matèria de salut pública, amb caràcter excepcional, i quan així ho requerisquen motius d'extraordinària gravetat o urgència, l'Administració general de l'Estat i les de les comunitats autònomes i ciutats de Ceuta i Melilla, en l'àmbit de les seues competències respectives, podran adoptar les mesures que siguen necessàries per a assegurar el compliment de la llei», i en l'apartat 2, que «en particular, sense perjudici del que preveu la Llei 14/1986, de 25 d'abril, general de sanitat, l'autoritat competent podrà adoptar, mitjançant una resolució motivada, les següents mesures:  
a) La immobilització i, si és procedent, el decomís de productes i substàncies.  
b) La intervenció de mitjans materials o personals.  
c) El tancament preventiu de les instal·lacions, establiments, serveis i indústries.  
d) La suspensió de l'exercici d'activitats.  
e) La determinació de condicions prèvies en qualsevol fase de la fabricació o comercialització de productes i substàncies, així com del funcionament de les instal·lacions, establiments, serveis i indústries a què es refereix aquesta llei, amb la finalitat de corregir les deficiències detectades.  
f) Qualsevol altra mesura ajustada a la legalitat vigent si hi ha indicis racionals de risc per a la salut, inclosa la suspensió d'actuacions d'acord amb el que estableix el títol II d'aquesta llei».  
En l'apartat 3 de l'esmentat precepte s'estableix: «Les mesures s'adoptaran després de l'audiència prèvia dels interessats, excepte en cas de risc imminent i extraordinari per a la salut de la població, i la duració no excedirà del temps exigit per la situació de risc que les haja motivades. Les despeses derivades de l'adopció de mesures cautelars previstes en el present article seran a càrrec de la persona o empresa responsable.»  
4. L'article 26.1 de la Llei 14/1986, de 25 d'abril, general de sanitat, preveu: «En cas que existisca o se sospite raonablement l'existència d'un risc imminent i extraordinari per a la salut, les autoritats sanitàries adoptaran les mesures preventives que estimen pertinents, com la confiscació o immobilització de productes, la suspensió de l'exercici d'activitats, el tancament d'empreses o les seues instal·lacions, la intervenció de mitjans materials i personals i totes les altres que es consideren sanitàriament justificades.»  
5. L'article 83.2 de la Llei 10/2014, de 29 de desembre, de la Generalitat, de salut de la Comunitat Valenciana, estableix: «Així mateix, les activitats públiques i privades de què, directament o indirectament, puga derivar-se un risc per a la salut i seguretat de les persones, incloses les de promoció i publicitat, se sotmetran a les mesures d'intervenció que reglamentàriament s'establisquen.»  
I l'article 86.2.b de l'esmentada Llei de salut de la Comunitat Valenciana, de regulació de les mesures especials cautelars i definitives, assenyala: «Quan l'activitat exercida poguera tindre una repercussió excepcional i negativa en la salut, les autoritats públiques sanitàries, a través dels seus òrgans competents en cada cas, podran adoptar les mesures especials que siguen necessàries per a garantir la salut i seguretat de les persones, les quals tindran caràcter cautelar o, després del corresponent procediment contradictori, caràcter definitiu.  
  
Sense perjudici del que es disposa en la normativa bàsica estatal, les mesures que pot utilitzar l'Administració seran, entre d'altres, les següents:  
a) El tancament d'empreses o les seues instal·lacions.  
b) La suspensió de l'exercici d'activitats.  
(...).»  
6. L'Acord de 19 de juny de 2020, del Consell, sobre mesures de prevenció contra la Covid-19, assenyala que la Conselleria de Sanitat Universal i Salut Pública, a causa de la pandèmia pel coronavirus SARS-CoV-2, pot adoptar mesures extraordinàries en salvaguarda de la salut pública. De manera exacta, l'Acord disposa:  
  
«Seté. Seguiment  
Les mesures preventives recollides en aquest acord seran objecte de seguiment per a garantir la seua adequació a la situació epidemiològica i sanitària. A aquest efecte, podran ser modificades o suprimides mitjançant un acord del Consell o resolució de la persona titular de la Conselleria de Sanitat Universal i Salut Pública.  
Així mateix, correspon a la persona titular de la Conselleria de Sanitat Universal i Salut Pública adoptar les mesures necessàries per a l'aplicació del present acord i establir, d'acord amb la normativa aplicable i a la vista de l'evolució de la situació sanitària, totes aquelles mesures addicionals o complementàries que siguen necessàries.»  
  
7. L'article 65.2 de la Llei 16/2003, de 28 de maig, de cohesió i qualitat del sistema nacional de salut, estableix:  
«La declaració d'actuacions coordinades obliga a totes les parts incloses en aquesta, i s'hauran d'enquadrar en algun dels supòsits següents:  
1r. Respondre a situacions d'especial risc o alarma per a la salut pública.  
(?).»  
Per tot això, a la vista del que es va acordar en la sessió del 14 d'agost de 2020, en el ple del Consell Interterritorial del Sistema Nacional de Salut, i de conformitat amb l'article 81.1.b de la Llei 10/2014, de 29 de desembre, de la Generalitat, de salut de la Comunitat Valenciana, resolc:  
  
Primer  
Acordar amb caràcter transitori les següents mesures d'aplicació en tota la Comunitat Valenciana durant un període de 21 dies naturals des de la data de publicació de la present resolució, sense perjudici que puguen ser revisades i prorrogades en funció de la situació epidemiològica, mesures adoptades de conformitat amb l'Ordre de 14 d'agost de 2020, del Ministeri de Sanitat, mitjançant la qual s'aprova la Declaració d'Actuacions Coordinades en Salut Pública per a respondre davant de la situació d'especial risc derivada de l'increment de casos positius per Covid-19:  
1. Mesures de limitació i prevenció per sectors  
a) En matèria d'oci: suspensió d'activitat dels locals de discoteques, sales de ball, karaoke i bars de copes amb actuacions musicals en directe i sense.  
Se suspén també la realització de karaokes i actuacions esporàdiques o amateurs de cant als establiments de restauració i hostaleria.  
  
b) En matèria d'hostaleria i restauració: als establiments d'hostaleria, restauració, terrasses i bars o restaurants de platja, s'assegurarà la distància física de seguretat d'1,5 metres entre les taules o, si és el cas, agrupacions de taules. Aquesta distància d'1,5 metres haurà de ser mesurada entre les persones més pròximes de les diferents taules o agrupacions de taules. L'ocupació màxima serà de 10 persones per taula o agrupació de taules.  
Es permet l'accés a l'interior i el servei en barra, amb una distància física de seguretat d'1,5 metres entre clients o grups de clients. En tot cas, caldrà assegurar-se que es manté la deguda distància de seguretat interpersonal d'1,5 metres entre clients o grups de clients, tant en taules com en barra de l'interior de l'establiment, així com a l'exterior d'aquests establiments.  
Els establiments i serveis d'hostaleria i restauració hauran de tancar no més tard de les 01.00 hores, sense que s'hi puga permetre l'accés de nous clients a partir de les 00.00 hores. A partir de les 00.00 hores, el consum a l'exterior dels locals es farà exclusivament a l'espai delimitat i autoritzat per a les terrasses, asseguts en taules i complint les capacitats previstes; no serà, per tant possible, la consumició dels productes o begudes de l'establiment fora de l'àrea limitadora de la terrassa. Aquestes mesures són aplicables tots els dies de la setmana, inclosos els festius.  
No es permetrà el consum col·lectiu o en grup, de begudes al carrer o en espais públics (denominat col·loquialment «botellada»), alié als establiments d'hostaleria o similars.  
c) En matèria d'esdeveniments i activitats multitudinàries: en qualsevol mena d'esdeveniment o activitat multitudinària l'afluència dels quals es preveja superior a 400 persones, a més de totes les mesures establides en referència a això en l'Acord de 19 de juny, del Consell, s'haurà de realitzar una avaluació del risc, de conformitat amb el que es preveu en el document Recomanacions per a esdeveniments i activitats multitudinàries en el context de nova normalitat per Covid-19 a Espanya, acordat en la Comissió de Salut Pública del Consell Interterritorial del Sistema Nacional de Salut. En funció d'aquesta avaluació, cada esdeveniment o activitat d'aquestes característiques haurà de comptar amb l'autorització de la Direcció General de Salut Pública i Addiccions, que resoldrà sobre la base de la situació epidemiològica del moment, les característiques de l'esdeveniment i la capacitat per a adoptar mesures de prevenció i control.  
2. Mesures de recomanació de restricció d'agrupacions familiars i socials en l'àmbit privat  
Es recomana un màxim de persones per grup en reunions familiars o socials, en espais privats, fins a 10 persones. Es recomana limitar les trobades socials fora del grup de convivència estable.  
  
3. Mesures addicionals en residències i centres sociosanitaris  
Sense perjudici del desplegament corresponent que establisca la Vicepresidència i Conselleria d'Igualtat i Polítiques Inclusives, s'adoptaran les següents mesures:  
a) Realitzar proves PCR a tots els nous ingressos i reingressos en els centres de caràcter residencial de persones majors i persones amb discapacitat, amb 72 hores d'antelació, com a màxim; també es faran aquestes proves PCR als treballadors que tornen de permisos i vacances, i al nou personal que s'incorpore al treball.  
b) Limitar les visites a una persona per resident tot extremant les mesures de prevenció, i amb una duració màxima d'una hora al dia. Es garantirà l'escalonament de les visites als residents al llarg del dia. Aquestes mesures es podran exceptuar en cas de persones que es troben en procés del final de la vida.  
c) Limitar al màxim les eixides de les persones residents als centres sociosanitaris.  
4. Mesures addicionals en centres de caràcter residencial de tractament de les addiccions, dependents de la Conselleria de Sanitat Universal i Salut Pública  
a) Realitzar proves PCR a tots els nous ingressos i reingressos en els centres de caràcter residencial d'aquesta tipologia, amb 72 hores d'antelació, com a màxim; també es faran aquestes proves PCR als treballadors i treballadores que tornen de permisos i vacances, i al nou personal que s'incorpore al treball.  
b) Limitar les visites a una persona per resident tot extremant les mesures de prevenció, i amb una duració màxima d'una hora al dia. Es garantirà l'escalonament de les visites a les persones residents al llarg del dia.  
c) Limitar al màxim les eixides de les persones residents excepte per a les eixides terapèutiques quan clínicament es determine.  
5. Mesures addicionals de consum de tabac i assimilats  
No es podrà fumar en la via pública, terrasses, platges o altres espais a l'aire lliure, quan no es puga respectar la distància mínima interpersonal de 2 metres com a mínim.  
Aquesta limitació serà aplicable també per a l'ús de qualsevol altre dispositiu d'inhalació de tabac, pipes d'aigua, pipes o assimilats, inclosos els cigarrets electrònics.  
6. Cribratge amb PCR en grups específics  
En cas de brot epidèmic, es realitzaran cribratges amb proves PCR en les poblacions de risc i potencialment exposades.  
  
Segon  
Modificar l'apartat 3.17 en l'annex I de l'Acord de 19 de juny, del Consell, sobre mesures de prevenció contra la Covid-19, segons la redacció que en dona la Resolució de 17 de juliol de 2020, de la Conselleria de Sanitat Universal i Salut Pública, de modificació i adopció de mesures addicionals i complementàries de l'Acord de 19 de juny, del Consell, sobre mesures de prevenció contra la Covid-19, que queda redactat de la següent manera:  
«3.17. Mesures relatives a l'ocupació de vehicles de transport terrestre  
1. En les motocicletes, ciclomotors i vehicles de categoria L en general, que estiguen proveïts de 2 places homologades -conductor i passatger-, hi podran viatjar 2 persones.  
2. En els transports privats, particulars i privats complementaris de persones en vehicles de fins a 9 places, inclosa la persona conductora, podran viatjar tantes persones com places tinga el vehicle.  
3. En els transports públics de viatgers en vehicles de fins a 9 places, inclosa la persona conductora, es permet ocupar la totalitat de les places posteriors del vehicle, així com les oferides en la fila de seients del conductor, quan s'hagen exhaurit, prèviament, les posteriors, excepte quan el conductor o conductora puga ser considerat com a persona de risc.  
4. En el transport públic discrecional i privat complementari de viatgers i viatgeres en autobús en què totes les persones ocupants hagen d'anar assegudes, es podran usar la totalitat dels seients. Quan el nivell d'ocupació ho permeta, es procurarà la màxima separació entre les persones usuàries.  
5. Als vehicles en què, per les característiques tècniques, únicament es dispose d'una fila de seients, com en cabines de vehicles pesants, furgonetes o altres, hi podran viatjar, com a màxim, dues persones, sempre que els ocupants utilitzen màscares i mantinguen la màxima distància possible.  
6. En tots els supòsits previstos en aquest apartat serà obligatori l'ús de màscara per a totes les persones ocupants dels vehicles, excepte quan totes les persones ocupants del vehicle convisquen al mateix domicili.»  
  
  
Tercer  
Es deixen sense efecte totes les mesures que s'oposen a les mesures contingudes en la present resolució, i de manera expressa:  
a) Els apartats 3.5.d i f de l'Acord de 19 de juny, del Consell, sobre mesures relatives als establiments d'hostaleria i restauració.  
b) La Resolució de 12 de març de 2020, de la Conselleria de Sanitat Universal i Salut Pública, per la qual s'acorden mesures excepcionals amb els programes d'intercanvi de professorat i alumnat, així com amb les estades formatives del personal docent de qualsevol nivell educatiu, per a limitar la propagació i el contagi de la Covid-19.  
  
Quart  
En l'àmbit de la ciutat de València es manté vigent la Resolució de 13 d'agost de 2020, de la Conselleria de Sanitat Universal i Salut Pública, per la qual s'acorden mesures addicionals a la ciutat de València durant 14 dies naturals comptats a partir del dia de hui, com a conseqüència de la situació de crisi sanitària ocasionada per la Covid-19 que viu en l'actualitat la localitat (DOGV 14.08.2020):  
  
a) Queden sense efecte els següents punts, que es regiran per la resolució que se signa:  
- Els paràgrafs tercer i sisé del punt 1 del resolc primer.  
- El paràgraf últim del punt 3.2 del resolc primer.  
b) Es dona una nova redacció al punt 2 del resolc sobre mesures de restricció d'agrupacions familiars i socials en l'àmbit privat, que queda de la forma següent:  
«2. Mesures de restricció d'agrupacions familiars i socials en l'àmbit privat:  
- S'estableix un màxim de persones per grup en reunions familiars o socials, en espais privats, fins a 10 persones».  
  
Cinqué  
Sol·licitar la col·laboració de les Forces i Cossos de Seguretat de l'Estat per a garantir la correcta execució de les mesures acordades en la present resolució.  
  
Sisé  
Traslladar a l'Advocacia General de la Generalitat amb vista a sol·licitar la ratificació judicial prevista en el paràgraf segon de l'article 8.6 de Llei 29/1998, de 13 de juliol, reguladora de la jurisdicció contenciosa administrativa.  
Comunicar al Jutjat Contenciós Administratiu número 6 de València, en relació amb la modificació de la Resolució de 13 d'agost de 2020, de la Conselleria de Sanitat Universal i Salut Pública, per la qual s'acorden mesures addicionals a la ciutat de València durant 14 dies naturals comptats a partir del dia de la publicació.  
  
Contra la present resolució, que posa fi a la via administrativa, es podrà interposar un recurs potestatiu de reposició previ al contenciós administratiu, en el termini d'un mes, davant de la Conselleria de Sanitat Universal i Salut Pública, de conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions, o bé, un recurs contenciós administratiu, que haurà de presentar-se en el termini de dos mesos, comptats des de l'endemà de la notificació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que s'estableix en la Llei 29/1998. Tot això sense perjudici que puga interposar-s'hi qualsevol altre recurs dels previstos en la legislació vigent.  
  
València, 17 d'agost de 2020.- La consellera de Sanitat Universal i Salut Pública: Ana Barceló Chico.